Η Ευρωπαϊκή Επιτροπή έλαβε χθες το μνημόνιο κατανόησης που υπέγραψαν η Τουρκία με τη Λιβύη, το μελετά και το όλο θέμα θα βρεθεί στο τραπέζι των υπουργών εξωτερικών της ΕΕ που συνέρχεται τη Δευτέρα στη βελγική πρωτεύουσα.

Ερωτηθείς σχετικά, ο εκπρόσωπος της Κομισιόν δήλωσε ότι η Επιτροπή εξετάζει διεξοδικά το κείμενο του τουρκο-λιβυκού μνημονίου και θα πάρει θέση όταν ολοκληρωθεί η μελέτη του από τις αρμόδιες υπηρεσίες.

Πάντως, δεν πρόκειται να πάρει μέτρα κατά του πρέσβη της Λιβύης (απέλαση), δεδομένου ότι ο Σαρατζ έχει αναγνωριστεί επίσημα ως συνομιλητής της ΕΕ... Ως προς την απέλαση του Λίβυου πρέσβη από την Ελλάδα, ο εκπρόσωπος είπε ότι η Κομισιόν δεν σχολιάζει αποφάσεις κρατών μελών...

Ο εκπρόσωπος υπενθύμισε τη δήλωση που προέβη η Επιτροπή στις 2 Δεκεμβρίου, στην οποία καλεί την Τουρκία να σεβαστεί το Διεθνές Δίκαιο και να αποφύγει κάθε είδους απειλή ή ενέργεια που θα έβλαπτε σχέσεις καλής γειτονίας. Στην ίδια δήλωση η Κομισιόν τάσσεται υπέρ μίας ειρηνικής διευθέτησης των διαφορών, υποστηρίζοντας ότι το θέμα της υφαλοκρηπίδας και η οριοθέτηση των ΑΟΖ μπορεί να διευθετηθεί μόνο με διάλογο και διαπραγμάτευση...

Επίσης, ανέφερε ότι ο Ύπατος εκπρόσωπος για θέματα εξωτερικής πολιτικής Ζοζέπ Μπορέλ συζήτησε το θέμα του μνημονίου κατανόησης μεταξύ Τουρκίας και Λιβύης στη συνάντηση που είχε στις Βρυξέλλες με τον Ελληνα ΥΠΕΞ Νίκο Δένδια, αλλά και τον Τούρκο Μεβλούτ Τσαβούσογλου προχθές στη Μπρατισλάβα στο περιθώριο της Συνόδου του ΟΑΣΕ...